**A köztemetőről és a temetkezés rendjéről szóló 10/2001. (IV. 19.) önkormányzati rendelet módosításának**

**INDOKOLÁSA:**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja a településüzemeltetés során ellátandó helyi önkormányzati feladatok körében nevesíti a köztemetők kialakítását és fenntartását. A temetőkről és a temetkezésről szóló 1999. évi XLIII. törvény (a továbbiakban: Ttv.) 6. § (4) bekezdése szerint köztemető esetében a temető használatának rendjéről önkormányzati rendeletben kell rendelkezni. A Ttv. 41. § (3) bekezdése ad felhatalmazást a települési önkormányzat képviselő-testületének, hogy köztemetőre vonatkozóan rendeletet alkosson, melynek tartalmaznia kell a Ttv. 41. § (3) bekezdésében foglalt kötelező szabályozási elemeket.

Kiskőrös Város Önkormányzata Képviselő-testületének a köztemetőről és a temetkezés rendjéről szóló 10/2001. (IV. 19.) önkormányzati rendeletének (a továbbiakban: Tr.) jelenlegi módosítását a közüzemi díjak (áram) jelentős emelkedése, a ravatalozó üzemeltetője megbízási díjának módosítása és a magasabb szintű jogszabályoknak való megfelelés indokolja.

**1. §**

 A Tr. hatálybalépése óta módosult a jogalkotásról szóló 2010. évi CXXX. törvény (a továbbiakban: Jat.), melynek 8. § (2) bekezdés b) pontja lehetővé teszi az önkormányzati rendelet bevezető részének módosítását. A jogszabályokkal való összhang biztosítása érdekében a bevezető rész módosítása a felhatalmazó rendelkezéseket és a feladatkört meghatározó jogszabályhelyeket tartalmazza.

**2. §**

Meghatározásra kerül a köztemetőként használható temetőrész.

**3. §**

A szakasz kiegészítésre kerül (1a) és (1b) ponttal, melyek a köztemető fenntartásáról és üzemeltetéséről, illetve használatának szabályairól rendelkeznek.

**4. §**

A rendelet kiegészítésre kerül új alcímmel és 3/A. §-szal, mely a köztemető rendeltetésszerű használatához szükséges tárgyi és infrastrukturális feltételekről rendelkezik.

**5. §**

A rendelet kiegészítésre kerül új alcímmel és 3/B. §-szal, mely a köztemető használatának és igénybevételének szabályairól rendelkezik.

**6-7. §**

A rendelet 4. §-a jelölt alcímre módosul és kiegészítésre kerül (6) - (10) bekezdésekkel, melyek a sírhelyek méreteiről és megváltásának szabályairól, a sírjelek alkalmazásáról, a sírgondozás szabályairól és az egyes – temetőtulajdonost megillető – díjtételekről rendelkeznek.

**8. §**

Pontosításra kerülnek a temetkezési szolgáltatók által fizetendő díjtételek megnevezése. A jogszabályszerkesztésről szóló 61/2009. (XII.14.) IRM rendelet (a továbbiakban: Jszr.) alapján a mellékletet arab számmal, majd a „melléklet” szóval kell jelölni, ennek megfelelően a „2. sz. mellékletében” szövegrész helyébe a „2. mellékletében” szöveg lép. Meghatározásra kerül, hogy a temetkezési szolgáltatók által fizetendő díjak az Önkormányzatot illetik meg.

**9. §**

A rendelet kiegészítésre kerül új alcímmel és 7/A. §-szal, mely a temetési szolgáltatás, a köztemetőben végzett egyéb vállalkozói tevékenységek ellátásának temetői rendjéről rendelkezik.

**10. §**

A módosító rendelet 1. melléklete a temetkezési szolgáltatók által – a ravatalozó és a hűtő használatáért - fizetendő díjakat tartalmazza. A rendelet kiegészítésre kerül 3. melléklettel, mely a temetőtulajdonos részére (a sírhely felett rendelkezési joggal bíró által) fizetendő díjakat tartalmazza.

**11. §**

A jogszabályi környezetnek való megfelelés, illetve az egyértelműség érdekében pontosító rendelkezéseket tartalmaz ez a szakasz. A Jszr. 41. § (3) bekezdése szerint az alcímeket sorszámmal kell jelölni, ennek megfelelően a Tr. alcímei módosításra kerülnek.

**12. §**

A Jat. 3. §-a rögzíti, hogy a szabályozás nem lehet indokolatlanul párhuzamos vagy többszintű. A Tr. személyi hatályát a Ttv. 2. § (2) bekezdése rendezi, ezért a Tr. 1. § (2) bekezdése hatályát veszti. A Jszr. alapján a mellékletet arab számmal, majd a „melléklet” szóval kell jelölni, ezért a Tr. 3. § (2) bekezdésében a „sz.” szövegrész hatályát veszti.

**13. §**

Hatályba léptető rendelkezést tartalmaz ez a szakasz.